Številka: 00104-369/2019/11

Datum: 12. 12. 2019

**Odgovor na zahtevo za dopolnitev odgovora na poslansko vprašanje Zmaga Jelinčiča Plemenitega v zvezi s premično kulturno dediščino**

Poslanec Zmago Jelinčič je na Vlado Republike Slovenije naslovil zahtevo za dopolnitev odgovora na pisno poslansko vprašanje v zvezi s premično kulturno dediščino.

Vlada Republike Slovenije v nadaljevanju podaja pojasnila k zahtevi za dopolnitev odgovora na poslansko vprašanje:

Programe dela javnih zavodov s področja muzejske dejavnosti presojajo Strokovna komisija za premično kulturno dediščino, Strokovna komisija za področje vizualnih umetnosti in Strokovna komisija za avdiovizualno kulturo. Vsi kandidati za člane Strokovnih komisij Ministrstva za kulturo so podpisali besedilo: »Izjavljam, da izrecno dovoljujem obdelavo in uporabo osebnih podatkov, vendar izključno z namenom in v zvezi s postopkom imenovanja za člana Strokovne komisije za premično kulturno dediščino, za katerega se prijavljam«.

Člane Strokovne komisije za premično kulturno dediščino sestavljajo Jelka Pšajd, ddr. Verena Vidrih Perko, Marko Košan, mag. Rolanda Fugger Germadnik in dr. Marija Počivavšek.

V besedilu Javnega povabila Ministrstva za kulturo za člana strokovne komisije za premično kulturno dediščino je bilo zapisano, da mora kandidat, ki se bo javil na javno povabilo, izkazati izpolnjevanje naslednjih pogoje: imajo najmanj univerzitetno ali visoko strokovno izobrazbo s specializacijo oziroma magisterijem ali izobrazbo, pridobljeno po študijskem programu druge bolonjske stopnje s področja arheologije ali etnologije ali umetnostne zgodovine ali zgodovine; v zadnjih desetih letih strokovno delujejo na področju muzejske dejavnosti; imajo strokovni naziv muzejski svetovalec ali univerzitetni naziv docent na področju muzeologije ali muzejske pedagogike ali področja  iz prve alineje ali znanstveni naziv višji znanstveni sodelavec na področju.

Strokovno komisijo za področje vizualne umetnosti sestavljajo dr. Andrej Hribernik, mag. Breda Škrjanec, Lenka Kavčič, Kaja Kraner in Mateja Panter. V besedilu Javnega povabila Ministrstva za kulturo za člana Strokovne komisije za področje vizualnih umetnosti je bilo zapisano, da mora kandidat, ki se bo javil na javno povabilo, izkazati izpolnjevanje naslednjih pogoje: ima najmanj univerzitetno ali visoko strokovno izobrazbo s specializacijo oziroma magisterijem ali izobrazbo, pridobljeno po študijskem programu druge bolonjske stopnje s področja umetnostne zgodovine, sociologije kulture, antropologije, oziroma je ustvarjalec in/ali teoretik s področij vizualnih umetnosti, oblikovanja in arhitekture s VII. stopnjo izobrazbe; izkazuje strokovnost in poznavanje področja vizualnih umetnosti (vključno z arhitekturo in oblikovanjem) 20. stoletja in začetka 21; ima sposobnost strokovnega argumentiranja in pisnega izražanja; vsaj v osnovi pozna delovanje javnih zavodov, nevladnih organizacij in posameznikov na področju vizualnih umetnosti.

Komisijo za avdiovizualno kulturo sestavljajo Špela Barlič, Andraž Pӧschl, Blaž Završnik, Urša Loboda, Simon Šerc. V besedilu Javnega povabila Ministrstva za kulturo za člana Strokovne komisije za avdiovizualno kulturo je bilo zapisano, da mora kandidati, ki se bo javil na javno povabilo, izkazati izpolnjevanje naslednjih pogojev: izkazovati mora celovito poznavanje vseh področij avdiovizualne kulture in filma (produkcija, promocija in distribucijo avdiovizualnih del in filmov) ter avdiovizualnih medijev; izkazovati mora poznavanje dela javnih zavodov in javnih agencij s področja dela avdiovizualne kulture in filma.

Vsi člani vseh Strokovnih komisij Ministrstva za kulturo pogoje in kriterije izpolnjujejo, imena članov posameznih Strokovnih komisij so objavljena na spletni strani Ministrstva za kulturo.